அதேபோல், ஓ.பன்னீர்செல்வத்திடம் பேசிய மதுசூதனன், ``கட்சியில் உங்கள் ஆதரவாளர்களுக்கு முக்கியத்துவமே இல்லை. உட்கட்சிப் பதவி, சொசைட்டி தேர்தல் போன்ற சின்னச் சின்ன விவகாரங்களில் கூட நாம் புறக்கணிக்கப்படுவதை உங்கள் கவனத்துக்குப் பலமுறை கொண்டு வந்தும், பலன் இல்லை. இதே நிலைமை நீடித்தால் உள்ளாட்சித் தேர்தல், பாராளுமன்றத் தேர்தல்களில் ஓ.பன்னீர்செல்வம் அணி, எடப்பாடி பழனிசாமி அணி என்று அணி, அணியாகப் பார்த்துதான் கட்சியில் சீட் ஒதுக்கும் நிலைமை உண்டாகும். வடசென்னை மாவட்டம், ஆர்.கே.நகர்த் தொகுதியில் நடக்கவிருந்த கூட்டுறவு சொசைட்டித் தேர்தலில், தொகுதிக்குச் சம்பந்தம் இல்லாத அமைச்சர் ஜெயக்குமார் தரப்பிலிருந்து போட்டி மனுத்தாக்கல் செய்கிறார்கள். நான் தலையிட்டு, அது முறைகேடு என்று சொன்ன பிறகுதான் சொசைட்டி தேர்தல் ரத்து ஆகிறது. இப்படி எல்லா இடத்திலும், முதலமைச்சர் எடப்பாடி பழனிசாமியின் ஆதரவாளர்கள் என்ற பெயரில் நுழைந்து கலகம் செய்தால், கட்சியின் நிலைமை என்னாவது?" என்று கேள்வி எழுப்பியிருக்கிறார். எடப்பாடி பழனிசாமி ஆதரவாளராகக் கருதப்படும், அமைச்சர் ஜெயக்குமார் ஆதரவாளர்கள், ``மதுசூதனனும், அவர் ஆதரவாளரான மாவட்டச் செயலாளர் ஆர்.எஸ்.ராஜேஷூம், நேரில் வந்து தேர்தலை நிறுத்தச் சொன்னதால் தேர்தல் அதிகாரியும், மீன்வளத்துறை உதவி இயக்குநருமான இரா.ரவிச்சந்திரன், தேர்தலை நிறுத்துவதாகக் குறிப்பிட்டு ராயபுரம் போலீஸ் உதவி கமிஷனருக்குக் கடிதமும் அனுப்பியுள்ளார். `மதுசூதனன் ஆதரவாளர்களால், சட்டம்-ஒழுங்குப் பிரச்னை ஏற்படும்' என்றும் அந்தக் கடிதத்தில் சொல்லி இருக்கிறார்" என்றனர். போலீஸ் தரப்பில் கேட்டோம். ``சட்டம் -ஒழுங்குப் பிரச்னை வந்து விடாமல் இருக்க, மனுத்தாக்கல் பணியை நிறுத்துங்கள் என்றுதான் மதுசூதனன் சொன்னதாகத் தேர்தல் அதிகாரி கடிதத்தில் குறிப்பிட்டிருந்தார்" என்றனர்.